ólafur Ormsson Verkefnastjóri Slippsins Akureyri mynd þorgeir 2019 Umsvif Slippsins á Akureyri hafa vaxið mikið undanfarin misseri . Starfsmönnum hefur fjölgað í öllum deildum fyrirtækisins og þá sér í lagi tækni - og hönnunardeildinni . Í dag eru starfsmenn Slippsins um 180 . Það er í mörg horn að líta hjá Slippnum Akureyri . Nýlega setti Slippurinn upp nýjan vinnslubúnað í Kaldbak EA , nýsmíði ísfiskstogara Samherja , og nú er einnig ný lokin uppsetning vinnslubúnaðar í Vestmannaey VE , fyrst af sjö nýsmíðum VARD skipasmíðastöðvarinnar fyrir íslenskar útgerðir . Ennfremur landaði fyrirtækið stóru verkefni fyrir norsku útgerðina Nergård Havfiske sem felst í hönnun , framleiðslu og uppsetningu á vinnsludekki í nýjum frystitogara fyrirtækisins í Noregi . Í fyrra lauk Slippurinn við smíði og uppsetningu á vinnslubúnað í Björgu EA og hefur sá búnaður reynst vel . Frá þeim tíma hefur Slippurinn haldið þróuninni áfram með Samherja og gert enn betur . Afraksturinn af þeirri vinnu lauk með uppsetningu á vinnslubúnaði í Kaldbak EA sem fór í sinn fyrsta prufutúr um miðjan september . Meðal búnaðar sem settur var upp í Kaldbak eru tveir blóðgunarsniglar og þrír kælisniglar . Um borð er einnig flokkari frá Marel sem vigtar og flokkar eftir stærð og tegund . Búnaðurinn býður upp á vigtun fisks í réttar skammtastærðir . Þaðan fer fiskurinn í blóðgunarsnigla og því næst kælisnigla , karað er uppi á vinnsludekki áður en fiskurinn fer í lyftukerfi niður í lest . Meiri stýring á blóðgun og kælingu „ Skömmtunarkerfið í Kaldbak reyndist okkur áskorun og þá sérstaklega forritun stýringa og stjórnun búnaðar . Við erum sátt við afraksturinn , búnaðurinn virkar vel og er áreiðanlegur . Með þessari hönnun næst meiri stýring í vinnsluferlinu . Það er hægt að stýra nákvæmlega blóðgunar - og kælitíma hvers fisks . Í sniglunum , bæði blóðgunarsniglum og kælisniglum , vita menn nákvæmlega hvenær fiskurinn fer ofan í og hvenær hann kemur úr þeim . Með nákvæmri stjórnun er hver einasti fiskur meðhöndlaður með sama hætti , “ segir Ólafur Ormsson , verkefnastjóri hjá Slippnum . Ólafur segir þetta allt snúast um það að ná fram enn meiri gæðum en þó ekki með þeim hætti að það minnki afköst búnaðarins . Ólafur segir að smíði og uppsetning á vinnslubúnaði í einu skipi af þessari stærð sé krefjandi verk og er Slippurinn mjög vel í stakk búinn að takast á við það . Slippurinn hefur hafið smíði á samskonar búnaði fyrir Björgúlf EA og mun hefja uppsetningu þar á næsta ári . „ Ég tel okkur vera búin að hanna mjög gott vinnsludekk í Kaldbak þar sem þetta tvennt fer saman . Ég hef ekki trú á því að miklar breytingar verði frá fyrirkomulaginu í Kaldbaki yfir í Björgúlf . Kaldbakur er nú búinn að fara í sína fyrstu veiðiferðir og þótt alltaf megi búast við einhverjum hnökrum í tengslum við nýjan búnað þá hafa þeir reynst afar fáir og lofar kerfið í heild góðu . Við höfum einungis verið að vinna að betrumbótum samhliða löndun úr skipinu , sem gefur til kynna að litlu þarf að breyta , " segir Ólafur . Samtímis setur Slippurinn vinnslubúnað í þrjú af skipunum sjö frá norsku skipasmíðastöðinni VARD , 29 metra löngum ísfiskstogurum sem smíðaðir eru fyrir Berg-Huginn og Útgerðarfélag Akureyringa . Þetta eru skipin Vestmannaey VE , Bergey VE og Harðbakur EA . Vestmannaey kom til landsins í lok ágúst , uppsetningu vinnslubúnaðar er nú lokið og skipið er núna í sinni fyrstu veiðiferð . Bergey kom í byrjun október og Harðbakur kemur síðastur . „ Núna er hafin vinna við Bergey og svo loks í Harðbak . Þetta eru verkefni sem verða í einni samfellu hjá okkur fram að áramótum . Vestmannaey og Bergey verða með sama fyrirkomulag en það verður með öðrum hætti í Harðbak . Skipin stunda mismunandi veiðiskap þar sem Harðbakurinn sækir miðin hér fyrir norðan en Vestmannaey og Bergey verða við veiðar í námunda við Vestmannaeyjar , " segir Ólafur . Stærsti samningur í sögu Slippsins Meðan öllu þessu vindur fram er Slippurinn Akureyri með mannskap í Brattvåg í Noregi við uppsetningu á vinnsludekki eftir eigin hönnun og framleiðslu í nýjan frystitogara norsku útgerðarinnar Nergård Havfiske . Samningurinn er sá stærsti í sögu Slippsins . Skipið , sem smíðað er hjá skipasmíðastöð VARD í Brattvåg er 80 metrar að lengd og 17 metrar að breidd og mun vinnsludekkið vera með vinnslulínu fyrir bæði bolfisk og rækju . Áætlað er að það verði tilbúið til veiða í febrúar á næsta ári . Samningurinn hljóðar upp á 700 - 800 milljónir króna . Verkinu mun ljúka um áramótin . „ Í þessu skipi útvegum við allan búnað að frystum undanskyldum , þ.e.a.s. búnað á vinnsludekki , stjórnkerfi , lyftubúnað og búnað í lestum . Okkar búnaður er framleiddur hér á Akureyri og annan búnað kaupum við af öðrum alþjóðlegum framleiðendum . Í þessu verki vinnum við meðal annars með Marel , Baader og öðrum norrænum fyrirtækjum . Við bjóðum upp á heildarlausn þannig að við setjum inn í okkar hönnun þann búnað sem hentar best því fyrirkomulagi sem við erum að vinna með hverju sinni . Ánægja hefur verið hjá okkar viðskiptavinum með þetta fyrirkomulag , “ segir Ólafur . Umsvif Slippsins á Akureyri hafa vaxið mikið undanfarin misseri . Starfsmönnum hefur fjölgað í öllum deildum fyrirtækisins og þá sér í lagi tækni - og hönnunardeildinni . Í dag eru starfsmenn Slippsins um 180 . Fyrirtækið hefur þurft að ráða til sín erlent vinnuafl þegar álagið hefur verið hvað mest . Ólafur segir að með slíkum lausnum sé fyrirtækið hæfara til að mæta sveiflum í verkefnastöðu en leggi þó áherslu sem fyrr á að viðhalda þeirri gríðarlegu þekkingu og reynslu sem fastir starfsmenn fyrirtækisins búi yfir . Greinin birtist upphaflega í Timariti Fiskifrétta 2019 .